钦定古今图书集成/明伦汇编/人事典/第089卷 > 朱子大全集 > 《为王尚书遗表》唐·房元龄
## 钦定古今图书集成/明伦汇编/人事典/第089卷 > 朱子大全集 > 《为王尚书遗表》唐·房元龄

臣某闻：“死生者天地之常数；忠孝者臣子之本心。”某
孝未立于家，忠未报于国，而桑榆遽迫，风烛俄惊，虽
修短之分偶然，而古今之叹一也。臣受性顽疏，昧于
摄理，常服石乳，颇历岁年，始自去冬，微觉发动。皇慈
轸念，睿渥旁流，特赐秘方，兼传要诀。王人荐至，驿骑
载驰，窃见圣心，密闻天语，方验君臣之药，克旋瞑眩
之功。碎首微躯，无阶上答。将谓载安营魄，更长皮肤，
得霑雨露之慈，可延犬马之命。不悟才微任重，福过
灾生。从此月十二日已后，旧疾再发，气绪羸惫，心虑
沉绵，徒加药饵，竟未瘳损。自三十二日已后，转觉危
惙，生意寂寥，视阴恐尽，渴日不足。臣自揣度，必难保
全。虽覆载所容，亭育之恩至广；且鬼“神不舍，膏肓之
计已成，永辞明圣，忧在漏刻。”臣自荷深恩，谬居方镇，
三承宠命，六变霜星，抚俗临戎，幸无败阙。此皆陛下
圣谟弘贷，元贶昭宣，誓欲乘此遭逢，少施劳效，使千
载之后，知圣代有守土之臣焉。永怀杨仆之移关，常
念于牟之恋阙。是以仍岁抗表，备述本诚，瞻望轩墀，
冀获朝觐。傥丹诚曲遂，元鉴俯从，则臣此生没齿无
恨。岂意隐慝为咎，至诚不通。徒知生也有涯，何遽死
之将至？行潦微波，望朝宗而先竭；衰杨弱质，待岁寒
而已凋。无由假鲁阳之戈，空想结杜回之草。伏惟圣
念，俯察哀怀。仰天无声，伏表流涕。无任感恋歔欷之
至。